Jakob på fire år er patient på børneafdelingen på Hjørring Sygehus. I dag skal han undersøges. Noget, der normalt er forbundet med ubehag og nervøsitet. Men i dag går ventetiden som en leg, for 'legehelten' Sofie holder ham beskæftiget med spas. -	Det er simpelthen bare så dejligt at se. Legeheltene fjerner fuldstændigt fokus fra det ubehag, som børnene kan føle ved et hospitalsbesøg, forklarer Jakobs mor Camilla Kjær. Legeheltene er et projekt, der er startet af Børneulykkesfonden. De legeglade helte besøger 12 hospitaler og sygehuse og leger årligt med op mod 60.000 indlagte børn mellem ét og 14 år. Legeheltene arbejder for at skabe et frirum for de indlagte børn, hvor omdrejningspunktet er leg og bevægelse, og hvor sygdom træder i baggrunden for en stund. Et frirum, hvor der er plads til store armbevægelser, tumlelege og fællesskab. -	Børnene kan godt være lidt beklemte i starten, men ret hurtigt glemmer de, at vi er på et sygehus, og så er der bare fuld fart på, smiler Sofie Thuesen, der er i fuld sving med at spille bowling med Jakob, da TV2 Nord besøger børneafdelingen. -	Vi forsøger at få børnene til at røre sig fysisk. Det er sundt både mentalt og fysisk og er med til at gøre dem hurtigere raske, forklarer Sofie, der til dagligt arbejder som fysioterapeut. Jakobs ventetid i dag er omkring 25 minutter, og der er fuld fart på hele vejen igennem. Han når at spille basketball, bowling og lege med bolde, inden han bliver hentet af sygeplejersken til den undersøgelse, der kunne have været en skidt oplevelse, men som i dag fik en livsbekræftende start.

Referat:
Børneafdeling i Hjørring leger med de små patienter, så de for en stund glemmer deres sygdom og får et vigtigt frirum.